Twee keer lewenslank vir plaasmoord op pa, seunEddie (links) saam met sy ouers, Pieter en Antionette (Foto: Verskaf) Tshidiso Patrick Bochedi en Mojalefa Modise is Vrydag in die rondgaande hof in Welkom, Vrystaat, elkeen tot twee keer lewenslange tronkstraf gevonnis vir die moord op Pieter Hills (56) en sy seun, Eddie (26). Regter Anthia Maria Ramos het die twee ook elkeen tot ŉ bykomende vyf jaar tronkstraf gevonnis op aanklagte van huisbraak en poging tot huisroof met verswarende omstandighede. Die vonnisse sal gelyklopend uitgedien word. Pieter is op 6 November 2020 op hul plaas by Hennenman op teregstellingswyse doodgeskiet en Eddie is in die nek geskiet nadat hulle in hul plaashuis in Zwartpan aangeval is. Eddie is die daaropvolgende Woensdag oorlede, nadat hy die Maandag in die Milpark-hospitaal in Johannesburg breindood verklaar is. Die verhoor het vandeesmaand ná meer as twee jaar sedert die moord afgeskop. Die beskuldigdes het hul betrokkenheid by die moorde erken, waarna die skuldigbevinding toe Donderdag gevolg het. Die staat het tydens die verhoor aangevoer die beskuldigdes het die moord haarfyn beplan deur die dag by die plaashuis in te breek en die slagoffers in te wag. Drie mense is aanvanklik ná die moord in hegtenis geneem, maar die derde verdagte, David Papi Mabai, het sy eie lewe ŉ dag ná die moord in die aanhoudingselle geneem. Maroela Media het vroeër berig ŉ werker van die Hills-gesin het op 6 November omstreeks 05:00 op Pieter en Eddie in die plaashuis afgekom, nadat Pieter se vrou, Antoinette, haar gebel en gevra het om ondersoek in te stel. Sy was nie tuis ten tyde van die aanval nie en kon hulle nie in die hande kry nie, waarna sy die werker genader het. Eddie het glo die rowers op heterdaad betrap toe hy by die plaashuis op Zwartpan aangekom het. Die verdediging en aanklaer in die saak sal nou onderskeidelik vir versagting en verswaring van die vonnis pleit.